La Llei 26/2001, de 31 de desembre, de cooperació al desenvolupament, té per objecte establir i regular el règim jurídic al qual s'ha d'ajustar l'activitat de l'Administració de la Generalitat en matèria de cooperació al desenvolupament i solidaritat internacional.
Per al compliment d'aquests objectius la Llei de cooperació al desenvolupament preveu en els articles 22, 23 i 24 la creació de la Comissió Interdepartamental de Cooperació al Desenvolupament, de la Comissió de Coordinació amb els Ens Locals i del Consell de Cooperació al Desenvolupament, respectivament, com a òrgans de coordinació i col·laboració i òrgans consultius de l'Administració de la Generalitat en l'àmbit de la cooperació al desenvolupament i la solidaritat internacional, i remet a una posterior reglamentació la seva composició, organització i funcionament.
En aplicació del que preveu la Llei de cooperació al desenvolupament, el Govern de la Generalitat va aprovar el Decret 105/2003, de 15 d'abril, pel qual es regulen els òrgans de coordinació i col·laboració i els òrgans consultius de la Llei de cooperació al desenvolupament.
Aquest Decret tenia com a objectiu establir les bases per a l'articulació de processos àgils i flexibles que permetessin desplegar amb eficàcia, coherència i coordinació la política de cooperació al desenvolupament de la Generalitat, així com apropar al teixit associatiu català un ampli sistema de consulta, d'informació i de participació en l'àmbit de la cooperació al desenvolupament i la solidaritat internacional.
D'ençà de l'aprovació del Decret, els òrgans de coordinació i col·laboració i els òrgans consultius de la Llei de cooperació al desenvolupament han desplegat les seves funcions al llarg de dos mandats consecutius.
Aquest període ha permès valorar el seu funcionament i la seva composició i identificar un seguit de propostes de canvis a realitzar amb l'objectiu de millorar-ne l'eficàcia i la representativitat.
Alhora, s'han modificat substancialment les estructures de l'Administració responsables de l'acció exterior i la cooperació al desenvolupament, el que aconsella revisar la seva representació als esmentats òrgans.
Per tot això, es considera pertinent elaborar un nou decret que reguli el funcionament, la composició i les funcions dels òrgans de coordinació i col·laboració i els òrgans consultius de la Llei de cooperació al desenvolupament.
Segons el que s'ha exposat, a proposta del titular del Departament de la Presidència, d'acord amb el dictamen de la Comissió Jurídica Assessora, i d'acord amb el Govern,
L'objecte d'aquest Decret és regular els òrgans de coordinació i col·laboració i els òrgans consultius que estableix la Llei 26/2001, de 31 de desembre, de cooperació al desenvolupament: la Comissió Interdepartamental de Cooperació al Desenvolupament, la Comissió de Coordinació amb els Ens Locals i el Consell de Cooperació al Desenvolupament.
Els òrgans de coordinació i col·laboració i els òrgans consultius previstos en aquest Decret s'adscriuen al Departament de la Presidència mitjançant la Secretaria d'Afers Exteriors, i actuen sota la coordinació de la Secretaria del Govern.
Els òrgans de coordinació i col·laboració i els òrgans consultius es reuniran en sessió ordinària almenys dues vegades l'any, i en sessió extraordinària les vegades que sigui necessari per a l'exercici de les seves funcions.
Es podran dur a terme reunions de caràcter extraordinari quan així ho acordi la Presidència o a petició d'un nombre de vocals que representi una tercera part de les persones membres.
4.1 Per a la constitució vàlida dels òrgans es requereix un quòrum mínim d'assistència de la meitat més un de totes les persones membres.
4.2 En segona convocatòria, el quòrum s'assoleix amb l'assistència d'una tercera part de les persones membres i ha d'haver transcorregut un mínim de 30 minuts entre la primera convocatòria i la segona.
4.3 Per a la constitució vàlida de les convocatòries previstes en els apartats precedents, cal la presència de les persones titulars de la presidència i de la secretaria o, si escau, de qui les substitueixi.
El còmput del quòrum no inclou els vots delegats.
5.1 La convocatòria dels òrgans es cursarà amb una antelació mínima de 10 dies hàbils per a les sessions ordinàries i 2 dies hàbils per a les extraordinàries, amb la condició, en aquest segon cas, que totes les persones membres hagin rebut la convocatòria amb justificació raonada del seu caràcter extraordinari.
5.2 Es podrà admetre com a mitjà de convocatòria el correu electrònic o qualsevol altra mitjà que permeti tenir constància de la seva recepció.
A la convocatòria s'hi adjuntarà l'ordre del dia dels assumptes a tractar, amb la documentació que sigui necessària per a la deliberació i l'adopció d'acords, l'acta de la reunió anterior i es comunicarà si hi haurà persones convidades.
Adopció dels acords dels òrgans i actes de les sessions
6.1 Els acords dels òrgans s'adoptaran per consens.
Si aquest no fos possible, els acords es prendran per majoria simple dels vots.
La Presidència tindrà vot de qualitat en el supòsit d'empat.
Les persones membres que discrepin de l'acord majoritari poden exposar el seu criteri mitjançant vots particulars que es faran constar a l'acta.
6.2 Els membres podran delegar el seu vot en un altre membre.
La delegació de vot es farà per escrit, en document original que serà lliurat al titular de la secretaria a l'inici de la sessió.
6.3 El secretari o secretària, amb el vistiplau de la presidència de l'òrgan, ha de signar l'acta, que s'ha d'aprovar en la mateixa sessió o en la següent.
També s'admetrà com a mitjà per aprovar l'acta, l'enviament de la proposta per correu electrònic sempre que es doni un termini no inferior a cinc dies hàbils per presentar esmenes i es garanteixi la participació i la possibilitat de defensar i contrastar les posicions respectives de totes les persones membres de l'òrgan.
Amb l'objectiu d'aconseguir la paritat de gènere, els òrgans tendiran a assolir una representació del 50% de les dones en les vocalies que els componen.
D'acord amb això, les entitats i institucions que disposin de més d'una persona representada en els òrgans hauran de respectar el criteri de paritat entre els homes i les dones en la proposta que facin de designació de les vocalies i de les suplències.
Aquest criteri s'aplicarà també a la proposta de les persones expertes a què es fa referència a la lletra p) de l'article 21.
8.1 El mandat de les persones membres serà de quatre anys des de la data del seu nomenament.
El mandat podrà ser renovat successivament, per períodes cadascun de quatre anys, sens perjudici dels canvis que puguin ser proposats per l'administració o organització designant i llevat del supòsit que preveu l'article 22 en relació al Consell de Cooperació al Desenvolupament.
Les persones membres continuaran desenvolupant les seves funcions fins a la presa de possessió de les noves persones membres que les substitueixen.
8.2 En el cas dels vocals i les vocals en representació tant de les administracions públiques com de les altres organitzacions, la seva condició de membres estarà supeditada a la permanència en el càrrec en virtut del qual van ser proposats i nomenats i es vetllarà perquè les persones proposades tinguin expertesa en cooperació al desenvolupament.
8.3 Les persones membres dels òrgans de coordinació i col·laboració i els òrgans consultius no podran acumular més d'una vocalia amb dret a vot en l'òrgan respectiu.
9.1 Les entitats i les institucions representades en els òrgans designaran, per escrit i en el moment del nomenament de les vocalies, una persona suplent pertanyent a la mateixa administració o organització per substituir els i les vocals designades en cas d'absència, vacant, malaltia o una altra causa justificada.
Si la persona suplent tampoc pogués assistir es podrà designar una tercera persona, pel mateix sistema de designació i mitjançant acreditació expressa per a aquella sessió concreta.
9.2 Els vocals titulars i suplents designats no podran delegar la seva assistència, sens perjudici de la possibilitat de delegar el vot en un altre membre, en els termes expressats a l'article 6.2.
9.3 Les persones membres tenen el dret i el deure d'assistir a les reunions a les quals són convocades, fer les tasques que els són encarregades amb independència de criteri i comunicar els acords i assumptes tractats en els òrgans entre les administracions i organitzacions que representen.
Les persones membres no percebran indemnitzacions ni cap classe de contraprestació econòmica en concepte d'assistència a les reunions.
9.4 Les entitats i les institucions representades hauran de cobrir les vacants que es produeixin en les vocalies que els corresponen tan aviat com sigui possible.
Fins que això no succeeixi, ocuparà la vocalia la persona suplent nomenada formalment.
El mandat de la persona nomenada per ocupar la vacant expira al mateix temps que la resta de membres dels òrgans de coordinació i col·laboració i els òrgans consultius.
9.5 En el supòsit d'absència de la persona que ocupi la Secretaria, serà substituïda per una persona escollida per la presidència dels òrgans entre les vocalies d'aquests.
En el cas de la Comissió Interdepartamental de Cooperació al Desenvolupament, la persona que ocupi la Secretaria serà substituïda per una altra persona al servei de la Direcció General de Cooperació al Desenvolupament.
10.1 Els òrgans de coordinació i col·laboració i els òrgans consultius podran constituir grups de treball amb caràcter permanent o per qüestions específiques, vinculats amb les funcions que li són pròpies.
En el moment de constituir aquests grups es vetllarà per la paritat de gènere que s'estableix en l'article 7 i perquè els grups incorporin expertesa en gènere i desenvolupament.
10.2 En el supòsit que per acord de l'òrgan respectiu es delegui l'estudi, deliberació i aprovació d'alguna matèria en el si del grup de treball, s'haurà de garantir que en la composició del grup es respecta la proporcionalitat i la presència dels diferents grups de membres.
Aquests grups de treball estaran presidits per una persona membre de l'òrgan designat per la presidència de l'òrgan i les funcions de la Secretaria les ostentarà la mateixa persona que en el Ple de l'òrgan respectiu.
Els acords es prendran per majoria simple dels membres presents.
10.3 L'acord de l'òrgan que constitueixi un grup de treball establirà l'objecte i la seva composició tot tenint en compte allò establert en l'apartat precedent, el funcionament i la durada del mandat, així com si caldrà aprovar o ratificar en Ple el dictamen del grup de treball.
10.4 Per acord de l'òrgan també es podrà convidar a formar part del grup de treball persones que no siguin membres de l'òrgan i que s'hagin distingit en els camps tècnics o professionals relacionats amb l'objecte del grup de treball, i persones representants dels països i territoris del sud o dels seus interessos.
Aquestes persones actuaran amb veu i sense vot, i el seu nombre no pot ser superior al de les persones membres del grup de treball.
10.5 La pèrdua de la condició de membre de l'òrgan comporta la pèrdua de la de membre del grup de treball.
La Direcció General de Cooperació al Desenvolupament prestarà directament o per mitjà de l'Agència Catalana de Cooperació al Desenvolupament el suport material i tècnic necessari per al funcionament dels òrgans de coordinació i col·laboració i els òrgans consultius.
Coordinació amb l'Agència Catalana de Cooperació al Desenvolupament i informació
12.1 La Direcció General de Cooperació al Desenvolupament articularà procediments que assegurin la informació, la comunicació i la coordinació entre els òrgans de coordinació i col·laboració i els òrgans consultius previstos en aquest Decret i l'Agència Catalana de Cooperació al Desenvolupament.
12.2 La secretaria dels òrgans serà qui s'encarregui d'informar a la comunitat catalana de desenvolupament els pronunciaments o dictàmens de caràcter general i interès social en què s'acordi per l'òrgan una difusió general.
En tot el que no preveuen aquest Decret o les normes internes de funcionament que els òrgans puguin aprovar, s'aplicarà la normativa vigent en matèria d'òrgans col·legiats de les administracions públiques de Catalunya.
De conformitat amb el que disposa l'article 22.1 de la Llei de cooperació al desenvolupament, la Comissió Interdepartamental de Cooperació al Desenvolupament és l'òrgan tècnic de coordinació interdepartamental de l'Administració de la Generalitat en l'àmbit de la cooperació al desenvolupament i la solidaritat internacional.
15.1 La Comissió Interdepartamental de Cooperació al Desenvolupament té la composició següent:
a) Presidència: exercirà el càrrec la persona titular del departament que té competències en acció exterior, el qual la podrà delegar en un càrrec d'aquest departament amb rang mínim de secretari general.
c) Vicepresidència segona: exercirà el càrrec la persona titular de la Direcció General de Cooperació al Desenvolupament.
d) Set vocals, que seran les persones titulars de: Direcció de l'Agència Catalana de Cooperació al Desenvolupament, la Secretaria de Medi Ambient i Sostenibilitat, la Direcció General per la Immigració, la Direcció General de Joventut, l'Institut Català de les Dones, l'Institut Europeu de la Mediterrània i ACC1Ó.
En el cas que es produís un canvi en l'estructura organitzativa de l'administració de la Generalitat, seran vocals les persones titulars d'aquelles unitats o organismes que assumeixin les competències corresponents.
e) Un o una vocal en representació de cada Departament de la Generalitat de Catalunya, designat pel conseller o consellera del departament respectiu.
15.2 La Secretaria, que tindrà veu però no vot, serà exercida per una persona al servei de la Direcció General de Cooperació al Desenvolupament.
15.3 A proposta de la Comissió, la persona titular de la Presidència podrà convidar a participar-hi, amb veu i sense vot, persones representants d'altres organismes de la Generalitat de Catalunya amb competències rellevants per a la política de cooperació al desenvolupament.
Les funcions de la Comissió Interdepartamental de Cooperació al Desenvolupament són les que estableix l'article 22.3 de la Llei de cooperació al desenvolupament.
En relació amb aquestes funcions, es promourà la coherència de l'acció de govern amb la política de cooperació al desenvolupament, així com la coordinació d'aquesta política amb la resta d'activitats exteriors de la Generalitat.
Amb l'objectiu d'impulsar la igualtat d'oportunitats entre les dones i els homes, d'acord amb el que disposa l'article 4 de la Llei 26/2001, de cooperació al desenvolupament, la Comissió Interdepartamental ha d'incorporar la perspectiva de gènere en el desenvolupament de les seves funcions i vetllar per la transversalització de l'equitat entre les dones i els homes en la política de cooperació al desenvolupament.
17.1 De conformitat amb el que disposa l'article 23.2 de la Llei de cooperació al desenvolupament, la Comissió de Coordinació amb els Ens Locals té la funció d'impulsar la informació i la comunicació, la col·laboració, la cooperació i l'assistència recíproca en l'execució de les actuacions de cooperació al desenvolupament de l'Administració de la Generalitat i dels ens locals.
17.2 Els ens locals, directament o a través del Fons Català de Cooperació al Desenvolupament, informaran la Comissió de Coordinació amb els Ens Locals de les actuacions que duguin a terme en l'àmbit de la cooperació al desenvolupament.
18.1 La Comissió de Coordinació amb els ens locals té la composició següent:
a) Presidència: exercirà el càrrec la persona titular del departament que té competències en matèria d'acció exterior, que la podrà delegar en un càrrec d'aquest Departament amb rang mínim de secretari general.
c) Vicepresidència segona: la persona titular de la Presidència del Fons Català de Cooperació al Desenvolupament.
d) Sis vocals en representació d'aquells departaments i organismes de la Generalitat que la persona titular del Departament que tingui competències en acció exterior estableixi.
La designació dels membres que ocuparan aquestes vocalies seran a proposta dels secretaris i secretàries generals dels departaments respectius.
Es tindrà en compte aquells departaments i organismes de la Generalitat els àmbits competencials dels quals siguin rellevants per a les prioritats sectorials comunes a la cooperació al desenvolupament de la Generalitat i dels ens locals.
Així mateix, es consideraran aquells departaments que tinguin atribuïdes funcions de relació amb els ens locals.
e) Les persones titulars de la Direcció General de Cooperació al Desenvolupament i de la Direcció de l'Agència Catalana de Cooperació al Desenvolupament.
f) Un o una vocal representant de l'Associació Catalana de Municipis, designat per aquest organisme.
g) Un o una vocal representant de la Federació de Municipis de Catalunya, designat per aquest organisme.
h) Un o una vocal representant del Fons Català de Cooperació al Desenvolupament.
També hi assistirà, amb veu i sense vot, la persona titular de la gerència del Fons Català de Cooperació al Desenvolupament.
i) Sis vocals dels ens territorials i locals designats de forma concertada amb el Fons Català de Cooperació al Desenvolupament (FCCD, l'Associació Catalana de Municipis i la Federació de Municipis de Catalunya, d'acord amb el criteri de diversitat territorial i que compleixin els següents requisits:
Que destinin un alt volum de recursos absoluts i relatius a la cooperació al desenvolupament i la solidaritat internacional.
Que disposin de cert grau d'institucionalització i de mecanismes de planificació i avaluació de la seva política de cooperació al desenvolupament.
Que disposin de consells municipals de cooperació o d'altres organismes de participació social en les seves polítiques de cooperació al desenvolupament.
Que realitzin part de la seva política de cooperació al desenvolupament amb organismes públics locals de països del sud.
En cas de discrepància irresoluble en les designacions, la Presidència de l'òrgan tindrà vot de qualitat per dirimir el nombre de vocalies que corresponen a cada entitat.
18.2 Una secretaria, que tindrà vot, i serà exercida per la persona titular de la Direcció General de Cooperació al Desenvolupament.
Les funcions de la Comissió de Coordinació amb els Ens Locals són les que estableix l'article 23.4 de la Llei de cooperació al desenvolupament.
De conformitat amb el que disposa l'article 24.1 de la Llei de cooperació al desenvolupament, el Consell de Cooperació al Desenvolupament és l'òrgan consultiu i de participació de la comunitat catalana per al desenvolupament de l'activitat de l'Administració de la Generalitat en aquest àmbit.
21.1 El Consell de Cooperació al Desenvolupament té la composició següent:
a) Presidència: serà elegida entre les persones que integren les vocalies del Consell de Cooperació a les quals es fa referència entre les lletres e) a p) d'aquest article, ambdós inclosos.
b) Vicepresidència: exercirà el càrrec la persona titular de la Secretaria d'Afers Exteriors.
c) Sis vocals en representació d'aquells departaments i organismes de la Generalitat que la persona titular del Departament que tingui competències en acció exterior estableixi.
La designació dels membres que ocuparan aquestes vocalies seran a proposta dels secretaris o secretàries generals dels departaments respectius.
Es tindran en compte aquells departaments i organismes de la Generalitat amb una trajectòria més dilatada en cooperació al desenvolupament així com la rellevància sectorial per a les prioritats de la política de cooperació al desenvolupament.
d) Les persones titulars de la Direcció General de Cooperació al Desenvolupament, de la direcció de l'Agència Catalana de Cooperació al Desenvolupament i d'ACC1Ó.
e) Sis vocals representants de les ONG, designats de forma concertada per la Federació Catalana d'ONG per al Desenvolupament, la Federació Catalana d'ONG per la Pau, la Federació Catalana d'ONG pels Drets Humans, la Coordinadora d'ONG Solidàries de les comarques gironines i l'Alt Maresme, la Coordinadora d'ONGD i altres Moviments Solidaris de Lleida i la Coordinadora d'ONGD de Tarragona.
f) Dos vocals representants del món sindical, designats per les organitzacions sindicals que tenen la condició legal de més representatives, en proporció a llur representativitat a Catalunya.
g) Dos vocals representants del món empresarial, designats per les organitzacions empresarials que tenen la condició legal de més representatives, en proporció a llur representativitat a Catalunya.
h) Dos vocals representants de les universitats, designats pel Consell Interuniversitari de Catalunya.
i) Un o una vocal representant dels col·legis professionals designat per l'Associació Intercol·legial de Col·legis Professionals de Catalunya.
k) Un o una vocal representant del Consell Assessor per al Desenvolupament Sostenible.
m) Un o una vocal en representació de les associacions d'immigrants a Catalunya, designat per la Taula per a la ciutadania i la immigració.
n) Un o una vocal representant del Fons Català de Cooperació al Desenvolupament.
o) Dos vocals en representació dels ens locals, a proposta de les entitats municipalistes més representatives, que hauran de ser membres de la Comissió de Coordinació amb els Ens Locals.
p) Quatre vocals, persones expertes de reconegut prestigi, en l'àmbit de la cooperació i la solidaritat internacional, acordades pel Consell de Cooperació al Desenvolupament a proposta de les vocalies i nomenades per la persona titular de la Secretaria d'Afers Exteriors.
Una d'aquestes vocalies estarà ocupada per una persona especialitzada en gènere i desenvolupament.
21.2 Una Secretaria, que tindrà vot i exercirà la persona titular de la Direcció General de Cooperació al Desenvolupament.
La persona que ha ocupat la Presidència no podrà ser candidata a aquest càrrec en el mandat següent.
Les persones que ocupin vocalia en qualitat d'expertes només podran ser reelegides un segon mandat de forma consecutiva.
Les funcions del Consell de Cooperació al Desenvolupament són les que estableix l'article 24.3 de la Llei de cooperació a desenvolupament.
L'entrada en vigor d'aquest Decret suposarà la finalització del mandat en curs i l'inici d'un nou mandat dels òrgans de coordinació i col·laboració i dels òrgans consultius.
Per a les restriccions a què fa referència l'article 22 no es tindran en compte els mandats anteriors a l'entrada en vigor d'aquest Decret.
Aquest Decret deroga el Decret 105/2003, de 15 d'abril, pel qual es regulen els òrgans de coordinació i col·laboració i els òrgans consultius de la Llei de cooperació al desenvolupament.
Barcelona, 30 d'octubre de 2012